ZAHVALA ŠKOLI

2012.godina je bila posebna za moje prijatelje i mene.

Upisala sam se u prvi razred Osnovne škole Trstenik. Naučili smo prva slova, brojeve, recitacije i plesanje folklora.

Za svaki rođendan škole pripremili smo se s puno truda i ljubavi. Željeli smo taj dan obilježiti na poseban način. Plesanje folklora nas je zbližilo više nego što smo mogli zamisliti.

Stvorila su se divna prijateljstva koja su ostala takva i danas. Nakon rasplesane četiri godine, krenuli smo u peti razred. Nova avantura značila je novi izazov. Svaki predmet predavao je drugi profesor. Svi su se trudili dati maksimalno od sebe, a tako smo i mi učenici dali svoj maksimum. Bilo je tu neposluha, nestašluka i redovitih glavobolja.

Često bi koristili priliku za neku nepodopštinu što bi profesore izluđivalo. Taj period mi jako nedostaje jer nismo imali osjećaj straha, nego išli u školu opušteno s veseljem.

Zajedno smo išli na brojne izlete, posjete Domu za starije i nemoćne, KBC Firule. Najljepši dio našeg školovanja je bio osmi razred kada smo jedva dočekali ići na ekskurziju u Istru. To su bila četiri nezaboravna dana puna smijeha, veselja i uzbuđenja.

Naša prijateljstva su bila još čvršća i iskrenija.

Nakon ekskurzije, pripremali smo se za posjet Vukovaru.

Grad Heroj je na nama ostavio veliki trag. Vidjeli smo i naučili jako puno o tom napačenom gradu. Putovanje je bilo nezaboravno i svi smo se poželjeli vratiti u Vukovar ponovo.

Profesori su imali veliku odgovornost jer su morali biti odgovorni za jako velik broj tinejdžera.

Mi veseli i neopterečeni odlučili smo da ćemo biti primjer drugima u pozitivnom smislu. Na nama je bila odgovornost jer smo morali biti primjer i slika koju ćemo ostaviti da se profesori ponose svojim učenicima. U tome smo uspjeli!

Nakon povratka u školske klupe još uvijek smo osjećali da smo na putovanju. Bili smo sve bliži i jako teško bi nam bilo pričati o rastanku.

Došao je treći mjesec i nastava se više nije održavala redovnim putem, već online što mi se od prvog dana nije svidjelo jer ne mogu vidjeti svoje prijatelje i profesore. Ne možemo se više smijati i raditi nestašluke na nastavi. Ne možemo izluđivati profesore, a u tome smo bili prvaci.

Sve prošle generacije osmaša imale su priliku dobiti potpise profesora na svojim majicama i to imaju kao uspomenu za cijeli život. Mi nažalost to nećemo moći ostvariti jer je došao taj nesretni COVID-19 i sve naše snove je srušio. Imali smo divne planove za rastanak od Osnovne škole Trstenik, ali sve je nestalo kao kula od karata.

Imali smo divne i nezaboravne trenutke u školi i žao mi je što više nećemo imati priliku biti zajedno u njoj. Najsretnija bi bila kada bi se ova školska godina poništila, pa da možemo krenuti ponovo u osmi razred i nadoknaditi izgubljeno vrijeme.

Ovo je prvi Dan škole za vrijeme našeg školovanja koji se obilježava, a da mi nismo prisutni u njoj i to me jako rastužuje.

Draga školo, sretan ti tvoj dan! Uskoro ćeš spremno dočekati neke nove generacije, a mi ćemo biti nova generacija u drugoj školi. U tebi su se stvorila iskrena prijateljstva i rodile se neke nove simpatije. Tužnog srca se opraštam od tebe jer si ostavila dubok trag u mom srcu i tu ću ga čuvati zauvijek.

Lea Bota 8.d